Alueellinen vuoden sairaanhoitaja 2025 on Iida Kuivanen

Saimaan sairaanhoitajat alueyhdistys julkisti perjantaina 10.10.2025 valintansa alueelliseksi vuoden sairaanhoitajaksi. Tunnustuksen sai sairaanhoitaja Iida Kuivanen. Hän toimii Etelä-Karjalan hyvinvointialueella sairaanhoitajana Etelä-Karjalan keskussairaalan hematologian poliklinikalla. Lämpimät onnittelut Iidalle!

Työn äärestä tavoitettu Iida kertoo, että ei ollut uskoa kuulemaansa, kun sai puhelimitse tiedon valinnasta. Vuoden sairaanhoitaja -ehdotuksen takana oli kollega, joka oli koonnut Iidan hakemukseen suositukset laajalta joukolta niin hoitokeskuksesta kuin hematologian yksiköstäkin.

Saimaan sairaanhoitajat alueyhdistyksen puheenjohtaja Anu Koskela kertoo valinnan perusteista:
–Tunnustuksen saajan tulee olla ammatistaan ylpeä ja toimia potilaan parhaaksi yhteistyössä työtovereiden ja opiskelijoiden kanssa. Hän on innostunut ja valmis kehittämään sekä omaa että työyhteisön ammatillista osaamista ja jakaa osaamistaan laajemminkin. Hän on työyhteisössään suunnannäyttäjä. Ja Iida on juuri tällainen sairaanhoitaja!

Iida kertoo, että hän haluaa kohdella jokaista potilasta yksilönä ja siten kuin haluaisi itseäänkin tai läheisiään kohdeltavan. Merkityksellisintä Iidalle on potilaan kohtaaminen, luottamuksen voittaminen, turvallisuuden tunteen luominen sekä tunne ja kokemus siitä, että voi auttaa potilasta. Hyvä kohtaaminen potilaan kanssa parantaa potilastyytyväisyyttä ja auttaa motivoimaan potilasta ottamaan itse vastuuta hoidostaan.
– Läsnäolon ja rinnalla kulkemisen tunteen välittäminen potilaalle on tärkeää raskaiden diagnoosien ja hoitojen keskellä.

Iida valmistui sairaanhoitajaksi 20 vuotta sitten. Työkierto hoitokeskuksessa toi työtehtäviä myös hematologian poliklinikalla ja hän kiinnostui yksikössä työskentelystä työkierron jälkeenkin. Hän on osallistunut aktiivisesti alan koulutuksiin ja suoritti viime vuonna Arcada ammattikorkeakoulussa 30 opintopisteen kokoisen hematologisen hoitotyön täydennyskoulutuksen.

Oma työyhteisö saa erityistä kiitosta Iidalta. Osaava, kollegiaalinen ja monipuolinen työyhteisö antaa tärkeän tuen tehdä oma työ hyvin.
– Ilman yhteistyötä ei voi onnistua. Potilaan hoito tehdään yhdessä hoitohenkilöstön, lääkäreiden, laboratorion ja kuvantamisen kanssa. Ja yhteistyötä tehdään myös keskussairaalan sisällä. Menemme kollegan kanssa ensi viikolla kertomaan hematologiasta toisen yksikön henkilöstölle.

Iida toivoo, että muutostenkin keskellä muistetaan potilas ja inhimillisyys:
– Haluan pitää inhimillisyyden mukana hoitotapaamisissa. Hoitoihin ja poliklinikalle tulo on potilaalle raskasta ja voi toistuja jopa useita kertoja viikossa. Yritän omassa työssäni sujuvoittaa potilaan hoitoja ja varata vaikka useita tutkimuksia samalle päivälle yhteyteen, niin asiakkaan ei tarvitse kulkea sairaalalle useampana päivänä peräkkäin. Samalla pyrin siihen, että kohtaamiset olisivat kiireettömiä ja potilas tuntisi tulevansa kuulluksi ja kohdatuksi ihmisenä, ei vain potilaana.

Myös vs. terveyspalvelujen toimialuejohtaja Anne Turppo onnittelee Iidaa:
– On ilo ja kunnia saada tehdä työtä näin omistautuneiden ammattilaisten kanssa. Tällaiset tunnustukset nostavat esiin hoitotyön merkitystä ja tekevät näkyväksi hoitotyön laadullisen osaamisen, jota alalla tarvitaan. Annan samalla kiitokseni siitä, miten hän edistää laadukasta potilaslähtöistä hoitotyötä. Lämmin kiitos myös Saimaan sairaanhoitajat alueyhdistykselle ja puheenjohtaja Anu Koskelalle asiantuntevasta ja arvokkaasta valinnasta.

Kuvassa vasemmalta lukien Alueellinen vuoden sairaanhoitaja 2025 Iida Kuivanen sekä erityismaininnalla palkitut Milla Pyysalo ja Anni Luumi.

Saimaan sairaanhoitajat alueyhdistys palkitsi myös kaksi muuta Etelä-Karjalan hyvinvointialueen sairaanhoitajaa. Vuoden sairaanhoitaja 2025 -erityismaininnan saivat Milla Pyysalo ja Anni Luumi lääkkeenmääräämistyön tunnetuksi tekemisen edistämisestä valtakunnallisesti. Lämpimät onnittelut myös Millalle ja Annille!

Lisätietoja:

Iida Kuivanen, sairaanhoitaja, hematologian poliklinikka, iida.kuivanen@ekhva.fi

Anu Koskela, Saimaan sairaanhoitajat alueyhdistyksen puheenjohtaja, puh. 040 651 1637, anu.koskela@icloud.com

Anne Turppo, vs. terveydenhuollon toimialuejohtaja, terveys- ja kuntoutuspalveluiden toimialue, puh. 044 791 5639 anne.turppo@ekhva.fi

Linkit: Alueellinen vuoden sairaanhoitaja | Sairaanhoitajat

Mitä hematologian poliklinikalla tehdään?

Hematologian poliklinikalla diagnosoidaan, tutkitaan sekä hoidetaan erilaisia verisairauksia. Hoitona käytetään eri solunsalpaajayhdistelmiä, immunologisia hoitoja, verituotteita tai kantasolusiirtoja sairauden luonteesta riippuen. Potilaat saavat tarvitsemansa lääkehoidon infuusiopoliklinikalla. Hoitoihin liittyvät verikokeet ja tarkastukset ja ajanvaraukset hoidetaan oman erikoisalapoliklinikan toimesta. Poliklinikka tekee myös yhteistyötä HUSsin hematologian yksikön kanssa.